钦定古今图书集成/明伦汇编/官常典/第081卷 > 河间王琛
## 钦定古今图书集成/明伦汇编/官常典/第081卷 > 河间王琛

按《魏书河间王传》：河间孝王若子琛，字昙宝，幼而敏
慧，高祖爱之，世宗时拜定州刺史。琛妃，世宗舅女，高
皇后妹。琛凭恃内外，多所受纳，贪婪之极。及还朝，灵
太后诏曰：“琛在定州，惟不将中山宫来，自馀无所不
致，何可更复叙用。”由是遂废于家。琛以肃宗始学，献
《金字孝经》，又无方自达，乃与刘腾为养息，赂腾金宝
巨万计。腾屡为之言，乃得兼都官尚书。出为秦州刺
史，在州聚敛，百姓吁嗟。属东益、南秦二州氐反，诏琛
为行台，仍充都督，还摄州事。琛性贪暴，既总军省，求
欲无厌，百姓患害，有甚狼虎。进讨氐、羌，大被摧破，士
卒死者千数，率众走还。内恃刘腾，无所畏惮，为中尉
纠弹。会赦，除名为民，寻复王爵。后讨鲜于修礼，败，免
官爵。后讨汾、晋、胡蜀，卒于军。追复王爵。